b"\n_START_ARTICLE_\nMalaltia de Parkinson\n_START_SECTION_\nCauses\n_START_PARAGRAPH_\nAcostuma a ser a causa de l'acumulaci\xc3\xb3 d'una prote\xc3\xafna presin\xc3\xa0ptica en les neurones, una sinucle\xc3\xafna alfa, que impedeix la transmissi\xc3\xb3 de la dopamina en els ganglis basals. L'aparici\xc3\xb3 de la malaltia pot estar lligada a l'her\xc3\xa8ncia gen\xc3\xa8tica(entre un 1-2% dels casos) per mutacions dels gens que ocupen els locus PARK1, 2, 3, 4, 5, 6, 7, 8, 9 i 10. Segons el gen, la malaltia \xc3\xa9s autos\xc3\xb2mica dominant o autos\xc3\xb2mica recessiva._NEWLINE_L'aparici\xc3\xb3 de la malaltia tamb\xc3\xa9 dep\xc3\xa8n dels factors ambientals. Recentment s'ha descobert un gen, la dardarina, que pot provocar la malaltia i s'ha vist que \xc3\xa9s for\xc3\xa7a present a Espanya._NEWLINE_L'edat \xc3\xa9s un factor de risc important. El 2012, tan sols el 0,02% de les defuncions per malaltia de Parkinson als Estats Units es produ\xc3\xafren en persones de menys de 35 anys, mentre que el 97,42% es produ\xc3\xafren en individus de 65 anys o m\xc3\xa9s.\n_START_SECTION_\nEpidemiologia\n_START_PARAGRAPH_\nA Espanya hi ha 100.000 malalts de Parkinson. La malaltia acostuma a apar\xc3\xa8ixer als 55 anys. Afecta a un 1% de les persones majors de 60 anys i un 0,4% a les de 40.\n_START_SECTION_\nS\xc3\xadmptomes\n_START_PARAGRAPH_\nEs caracteritza per una rigidesa muscular, p\xc3\xa8rdua dels moviments autom\xc3\xa0tics primaris, bradicin\xc3\xa8sia, inestabilitat, tremolors (presents en un 85% dels malalts de Parkinson) i altres s\xc3\xadmptomes. La disminuci\xc3\xb3 del parpelleig i l'aparici\xc3\xb3 gradual de nous s\xc3\xadmptomes \xc3\xa9s un punt m\xc3\xa9s per sospitar la pres\xc3\xa8ncia de la malaltia._NEWLINE_Pel que fa als aspectes no motors, es veu que el malalt de Parkinson presenta depressi\xc3\xb3 i ansietat, t\xc3\xa9 alteracions cognitives i trastorns del son. Tamb\xc3\xa9 tenen dolor a les extremitats._NEWLINE_Pateixen anomalies cognitives, els hi \xc3\xa9s cost\xc3\xb3s fer mecanismes mentals m\xc3\xa9s o menys complexos. Aix\xc3\xb2 acaba afectant tamb\xc3\xa9 a la parla, ja que costa i \xc3\xa9s un esfor\xc3\xa7 pel malalt._NEWLINE_El seu curs \xc3\xa9s cr\xc3\xb2nic i progressiu. Tot i que a vegades pot tardar fins a quinze anys a afectar significativament al malalt, sobretot si la malaltia agafa a una edat poc avan\xc3\xa7ada.\n_START_SECTION_\nDiagn\xc3\xb2stic\n_START_PARAGRAPH_\nActualment no existeixen proves sangu\xc3\xadnies o de laboratori que ajudin a diagnosticar la malaltia de Parkinson espor\xc3\xa0dica. Per aix\xc3\xb2, el diagn\xc3\xb2stic es basa en la hist\xc3\xb2ria cl\xc3\xadnica i en un examen neurol\xc3\xb2gic prec\xc3\xads._NEWLINE_La malaltia a vegades pot ser dif\xc3\xadcil de diagnosticar amb precisi\xc3\xb3. Els signes i s\xc3\xadmptomes primerencs de Parkinson de vegades poden ser atribu\xc3\xafts als efectes de l'envelliment normal. Altres s\xc3\xadmptomes semblants a la malaltia de Parkinson, en realitat s\xc3\xb3n malalties degeneratives o no amb caracter\xc3\xadstiques similars, per\xc3\xb2 que requereixen tractaments diferents. Per establir el pron\xc3\xb2stic, informar i aconsellar la persona malalta i la fam\xc3\xadlia i posar en marxa el millor tractament \xc3\xa9s fonamental fer un diagn\xc3\xb2stic prec\xc3\xads. De vegades, els neur\xc3\xb2legs especialistes en trastorns del moviment sol\xc2\xb7liciten ecografies del tronc cerebral, proves de neuroimatge din\xc3\xa0miques, o proves de laboratori que permeten una millor aproximaci\xc3\xb3 del diagn\xc3\xb2stic, afirmant o descartant altres malalties.\n_START_SECTION_\nTractament\n_START_PARAGRAPH_\nNo hi ha un tractament curatiu de la malaltia de Parkinson, per\xc3\xb2 s\xc3\xad mesures estabilitzadores i control dels s\xc3\xadmptomes. El tractament farmacol\xc3\xb2gic per a la malaltia de Parkinson inclou tres categories: f\xc3\xa0rmacs que funcionen directament o indirectament per augmentar el nivell de dopamina al cervell (levodopa); f\xc3\xa0rmacs que actuen sobre altres neurotransmissors corporals per alleugerir s\xc3\xadmptomes com ara les tremolors i la rigidesa muscular, i medicaments que ajuden a controlar els s\xc3\xadmptomes no motors de la malaltia, com ara la depressi\xc3\xb3 i l'ansietat._NEWLINE_En els primers anys de tractament la resposta a la levodopa i a altres agonistes dopamin\xc3\xa8rgiques \xc3\xa9s molt bona. Posteriorment el benefici es mant\xc3\xa9 per\xc3\xb2 poden apar\xc3\xa8ixer complicacions de tipus motor com les fluctuacions i discin\xc3\xa8sies, o psiqui\xc3\xa0triques (al\xc2\xb7lucinacions, deliris, alteraci\xc3\xb3 deteriorament cognitiu). En les fases avan\xc3\xa7ades de la malaltia el tractament \xc3\xa9s m\xc3\xa9s complicat. La cirurgia s'utilitza en les persones amb la malaltia avan\xc3\xa7ada per a qui la ter\xc3\xa0pia farmacol\xc3\xb2gica ja no \xc3\xa9s suficient. Els estudis en les \xc3\xbaltimes d\xc3\xa8cades han portat a grans progressos en les t\xc3\xa8cniques quir\xc3\xbargiques."